
ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ 
САМОУПРАВУ  
Великa салa Скупштине Града Ниша, 5. мај 2026. године

Одбор за правосуђе, државну управу и локалну самоуправу је, на основу Одлуке донете на  18. седници, одржаној 22. априла 2026. године, дана 5. маја 2026. године одржао Јавно слушање на тему „Представљање Предлога закона о изменама и допуни Закона о Уставном суду; Предлога закона о изменама и допунама Закона о избору народних посланика; Предлога закона о изменама и допунама Закона о локалним изборима и Предлога закона о допуни Закона о избору председника Републике, које је 21. априла 2026. године поднео народни посланик Мирослав Петрашиновић“. Јавним слушањем је председавао др Угљеша Мрдић, председник Одбора за правосуђе, државну управу и локалну самоуправу.

Јавно слушање је почело у 12,00 часова.

Јавном слушању су присуствовали чланови/заменици чланова Одбора: Драган Николић, Јасмина Палуровић, Лидија Начић и Ристо Костов.

Јавном слушању су присуствовали народни посланици који нису чланови Одбора: Мирослав Петрашиновић, Весна Станковић, Оливера Денић, Стефан Китановић, Ненад Крстић, Горан Николић, Бранислав Јосифовић, Светлана Милијић, Марко Милошевић и Сања Јефтић Бранковић.

Јавном слушању су присуствовали и помоћници министра државне управе и локалне самоуправе: Радован Арежина и Јован Кнежевић; члан Комисије за ревизију, верификацију и контролу тачности и ажурирања бирачког списка Небојша Спасојевић; представник Мисије ОЕБС-а у Републици Србији Ивана Крстић; председник Скупштине ГО Медијана Милош Нешић; секретар ГО Медијана Миодраг Грујовић; члан ГУ Града Ниша Марија Стојановић; одборници  Скупштине Града Ниша: Ненад Марковић, Славиша Динић, Иван Јовановић; члан Бошњачке грађанске странке Јасминко Хаџисалиховић; и остала заинтересована јавност: Младен Николић, Алекса Ранчић, Никола Павловић, Младен Шиповац и Матеја Николић.

Др Угљеша Мрдић, председник Одбора отворио је јавно слушање и поздравио          чланове и заменике чланова Одбора за правосуђе, државну управу и локалну самоуправу, присутне народне посланике, представнике Министарства државне управе и локалне самоуправе, представнике међународних организација, учеснике из Градске управе Града Ниша, као и друге присутне, који су се одазвали позиву да узму учешће у јавном слушању и дају свој допринос успешном сагледавању веома значајне теме која је предмет дискусије. 

Народни посланик Мирослав Петрашиновић, предлагач закона је у уводном излагању истакао да су предложени закони плод шире активности које је предузела Влада Републике Србије у сарадњи са посматрачком мисијом ОЕБС-а након спроведених парламентарних избора од 17. децембра 2023. године и коначног извештаја ОДИХР-а.
Изнео је да је део препорука ОДИХР-а већ имплементиран у законодавство Републике Србије кроз измене Закона о јединственом бирачком списку.
Истакао је да је, у погледу Предлога закона о изменама и допунама Закона о избору народних посланика, намера предлагача да се повећају капацитети органа за спровођење избора, тако што је предложено да би Републичка изборна комисија (у даљем тексту: РИК) била задужена за организовање и спровођење обуке за рад лица у изборним органима средњег (градске и општинске комисије) и нижег нивоа (бирачки одбори), а која ће морати да поседују потврду о спроведеној обуци, издату од стране РИК-а на период важења од три године. 
Рекао је да ће РИК бити дужан да донесе правилник о начину и систему обуке лица за рад у органима за спровођење избора у року од три месеца од ступања на снагу Предлога закона, као и да ће водити јавни регистар лица која су прошла обуку и стекла потврду за рад у органима за спровођење избора.
Навео је као новину да ће један бирач својим потписом моћи да подржи већи број изборних листа, како би се грађанима омогућио већи број политичких опција за гласање.
Рекао је да је предложено брисање члана важећег закона који је прописивао разлоге због којих изборне листе нису могле бити проглашене, док се Предлогом закона даје могућност носиоцу изборне листе да те недостатке отклони у одређеном року и да поново поднесе уредну изборну листу.
Указао је на промене које се односе и на изборне листе националних мањина, а које се односе на називе тих изборних листа, њихов упис у Регистар политичких старанака, коалиције странака националних мањина и групе грађана националних мањина.
У погледу Предлога закона о изменама и допунама  Закона о локалним изборима изнео је да се измене односе на одредбе о градским и општинским изборним комисијама и бирачким одборима, у погледу њихове сарадње са РИК-ом, у вези са организовањем и спровођењем обука лица која учествују у органима за спровођење избора, као и на одредбе о заштити личних података од злоупотреба приликом прикупљања потписа подршке за изборне листе.
Навео је да се Предлогом закона о допуни  Закона о избору председника Републике само дефинише положај чланова бирачких одбора у погледу похађања обука за рад у органима за спровођење избора.
Након уводног излагања предлагача закона уследила је дискусија у којој су учествовали: Јован Ивановић, Миодраг Вујовић, Ненад Крстић, Небојша Спасојевић, Младен Шиповац, Јасминко Хаџисалиховић, Оливера Денић, Марко Милошевић, Ристо Костов и Драган Николић.



Поједини учесници су критиковали транспаретност у организовању јавног слушања, наводећи да шира јавност није била благовремено обавештена о његовом одржавању, oдносно да заинтересована лица  нису били позвана, већ су за одржавање јавног слушања сазнали путем медија, а не од  јединице локалне самоуправе  где се одржава јавно слушање.
Критиковано је предложено законско решење којим се градској изборној комисији даје дискреционо право да одлучује о признавању статуса листе националне мањине.
Изнети су и ставови да предложене измене неће донети суштинске промене у изборном процесу, нити ће спречити будуће изборне неправилности које би могле да онемогуће  стварно изражавање изборне воље бирача.
Оцењено је да су препоруке ОДИХР-а само делимично испуњене  и то у делу који се односи на обуку чланова и заменика чланова бирачких одбора,  могућност да бирачи својим потписом  подрже кандидатуре више изборних листа, право групе грађана да буде подносилац изборне листе националне мањине, као и постављања рокова Уставном суду за одлучивање у изборним споровима.
Указано је да нису испуњене бројне друге препоруке ОДИХР-а, које се односе на увођење мера за спречавање злоупотребе јавних функција и државних ресурса у изборној кампањи, уз прописивање пропорционалних и одговарајућих санкција; увођење делотворних мера за спречавање застрашивања и притисака на бираче и изборне комисије; ограничење трошкова изборне кампање и регулисање активности трећих лица у корист политичких странака; спречавање групног гласања, непримереног утицаја на бираче, недозвољеног праћења излазности и фотографисања гласачких листића; обезбеђивање родно уравнотежене заступљености у органима за спровођење избора; унапређење едукације бирача и приступачности изборног процеса; обезбеђивање проактивне улоге Регулаторног тела за електронске медије кроз системски надзор над применом медијских прописа; јачање уредничке независности медија и спречавање емитовања страначких материјала у оквиру информативних програма; прописивање прецизнијих критеријума за признавање статуса изборне листе националне мањине.
У расправи су изнете  примедбе на предложена решења која се односе на изборни процес за националне мањине, уз оцену да поједина законска решења не обезбеђују њихову адекватну заступљеност. Посебно је указано на потребу преиспитивања услова за признавање статуса изборне листе националне мањине, права групе грађана да буду њени подносиоци, као и правила која се односе на назив изборне листе, посебне бирачке спискове, број потписа подршке, изборни цензус и учешће чланова других политичких странака на листама националних мањина.
Предложена су различита решења за измену услова за учешће изборних листа националних мањина на изборима, укључујући измене изборног цензуса и увођење додатних критеријума за признавање права на подношење изборне листе националне мањине.
Изнета су различита мишљења о прописивању рокова за одлучивање Уставног суда у изборним споровима, при чему су поједини учесници сматрали да су такви рокови непотребни, док су други оценили да би требало да буду краћи и одређени у часовима, а не у данима.
Такође, предложено је да се забрани коришћење имена лица које није кандидат у називу изборне листе, као и да се Савету РЕМ-а повере овлашћења за континуирани надзор медијских услуга током изборне кампање и изрицање мера у случају утврђених неправилности.
Поједини учесници оценили су да предложени закони доприносе унапређењу ефикасности, транспарентности и заштите изборног процеса, да су усклађени са Уставом и важећим правним оквиром, као и да уводе решења која јачају демократичност изборног процеса, укључујући обуку чланова бирачких одбора и већа права бирача приликом подршке изборним листама. Истовремено су изнети предлози за унапређење територијалне заступљености у Народној скупштини, упућен позив ОДИХР-у да посвети пажњу положају Срба на АП Косову и Метохији, док је предлагач закона прихватио поједине примедбе и предлоге који се односе на номотехничка и поједина суштинска законска решења.
Председник Одбора је након окончане дискусије закључио јавно слушање, којом приликом се захвалио свим учесницима јавног слушања који су омогућили члановима Одбора за правосуђе, државну управу и локалну самоуправу као и свим народним посланицима, да чују различита мишљења и ставове о предлогу наведених закона који су били тема јавног слушања. Навео је да очекује да ће се четири предложена закона о којима се расправљало наћи што пре  на дневном реду седнице Народне скупштине. Нагласио је да ће изнети ставови и мишљења на окончаном јавном слушању бити од велике користи.

Јавно слушање је завршено у 14,25 часова.


							ПРЕДСЕДНИК ОДБОРА

							     др Угљеша Мрдић
